Itt az MNB friss előrejelzése!
Megemelte GDP-növekedési várakozását és a korábban vártnál magasabb inflációval számol a Magyar Nemzeti Bank (MNB) a friss inflációs jelentésében.
Idén 4,3%-kal nőhet a GDP a márciusban várt 3,8% helyett at MNB friss prognózisa szerint, ami vélhetően azzal függ össze, hogy az első negyedévben minden várakozást felülmúlt a növekedés. Az MNB előrejelzése összhangban van a piaci várakozásokkal. Jövőre és azt követően is 3,3%-kal nőhet a GDP, ami szintén kisebb felfelé módosítást jelent.
Az MNB ábráján az is látszik, hogy a GDP-növekedés elérhette a csúcsát, ezt követően már valamivel lassabb bővülés vár ránk.
Az infláció idén a korábban várt 3,1% helyett 3,2% lehet, és a pénzromlás üteme jövőre is felülmúlhatja a korábbi prognózist. Márciusban még 3,1%-os inflációt vártak, most azonban 3,4%-os ütemet prognosztizál az MNB 2020-ra. A pénzromlás üteme az előrejelzési horizont végére, 2021-ben visszatér a 3%-os célhoz.
infláció, gdp-növekedés, inflációs jelentés MNB, makrogazdaság,